CELEX: 32022R0025
Language: sl
Date: 2021-09-22 00:00:00
Title: Delegirana uredba Komisije (EU) 2022/25 z dne 22. septembra 2021 o dopolnitvi Uredbe (EU) 2019/2033 Evropskega parlamenta in Sveta v zvezi z regulativnimi tehničnimi standardi, ki določajo metode za merjenje faktorjev K iz člena 15 navedene uredbe (Besedilo velja za EGP)

11.1.2022   
               
               
                  SL
               
               
                  Uradni list Evropske unije
               
               
                  L 6/1
               
            
         DELEGIRANA UREDBA KOMISIJE (EU) 2022/25
         z dne 22. septembra 2021
         o dopolnitvi Uredbe (EU) 2019/2033 Evropskega parlamenta in Sveta v zvezi z regulativnimi tehničnimi standardi, ki določajo metode za merjenje faktorjev K iz člena 15 navedene uredbe
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) 2019/2033 Evropskega parlamenta in Sveta z dne 27. novembra 2019 o bonitetnih zahtevah za investicijska podjetja ter o spremembi uredb (EU) št. 1093/2010, (EU) št. 575/2013, (EU) št. 600/2014 in (EU) št. 806/2014 (1) in zlasti tretjega pododstavka člena 15(5) Uredbe,
         ob upoštevanju naslednjega:
         
                     (1)
                  
                  
                     Za nekatere faktorje K v smislu točke 26 člena 4(1) Uredbe (EU) 2019/2033 niso potrebne dodatne specifikacije, saj so v navedeni uredbi podrobno opredeljene metode za njihovo merjenje. To velja za faktor K „tveganje neto pozicije“ (K-NPR), ki je določen na podlagi Uredbe (EU) št. 575/2013 Evropskega parlamenta in Sveta (2), faktor K „tveganje koncentracije“ (K-CON) ter faktor K „neplačilo nasprotne stranke v poslu“ (K-TCD), ki se določata s poenostavljeno uporabo ustreznih zahtev iz navedene uredbe. V drugih primerih, kot so „upravljana sredstva“, „denar strank, ki se upravlja“ (CMH), „obravnavana naročila strank“ (COH), „zaščitena in upravljana sredstva“ (ASA) in „dnevni tok trgovanja“ (DTF), pa bi bila koristna dodatna pojasnila za metode za merjenje navedenih faktorjev.
                  
               
                     (2)
                  
                  
                     Vse posle, ki jih opravlja investicijsko podjetje, bi bilo treba zajeti s faktorji K, da bi ustrezno odražali tveganja. Ob upoštevanju, da je vezani zastopnik fizična ali pravna oseba, ki deluje le v imenu določenega investicijskega podjetja ter pod polno in brezpogojno odgovornostjo navedenega investicijskega podjetja, je treba zagotoviti, da so vsi posli vezanega zastopnika vključeni v faktorje K za AUM, ASA, CMH in COH investicijskega podjetja.
                  
               
                     (3)
                  
                  
                     Investicijska storitev „investicijskega svetovanja“ iz točke 5 oddelka A Priloge I k Direktivi 2014/65/EU Evropskega parlamenta in Sveta (3) se razlikuje od pomožne storitve „svetovanja podjetjem glede kapitalske strukture, industrijske strategije in sorodnih zadev ter svetovanja in storitev v zvezi z združevanji in nakupi podjetij“ iz točke 3 oddelka B Priloge I k navedeni direktivi. Glede na navedeno in tudi na podlagi opredelitve „investicijskega svetovanja stalnega značaja“ iz točke 21 člena 4(1) Uredbe (EU) 2019/2033, ki ne zajema zgoraj navedene pomožne storitve, je treba določiti, da bi bilo treba vsa upravljana sredstva v zvezi s to pomožno storitvijo izključiti iz izračuna K-AUM.
                  
               
                     (4)
                  
                  
                     Za zagotovitev doslednega merjenja AUM in ASA pri izračunu K-AUM in K-ASA bi bilo treba finančne instrumente vrednotiti po njihovi pošteni vrednosti v skladu z veljavnimi računovodskimi standardi, da se lahko odraža tržna vrednost finančnih instrumentov, če je na voljo.
                  
               
                     (5)
                  
                  
                     Ker se pri umerjanju koeficienta CMH iz razpredelnice 1 člena 15 Uredbe (EU) 2019/2033 že upošteva tveganje za stranke, povezano z upravljanjem denarnih sredstev, se zneski, vključeni v merjenje CMH, ne bi smeli vključiti v merjenje AUM. Da bi se izognili dvojnemu štetju pri izračunu kapitalskih zahtev, se zneski, ki so že bili upoštevani za merjenje CMH, tudi ne bi smeli vključiti v merjenje ASA.
                  
               
                     (6)
                  
                  
                     V opredelitvi CMH iz točke 28 člena 4(1) Uredbe (EU) 2019/2033 in uvodni izjavi 24 navedene uredbe so pojasnjeni zneski, ki jih je treba upoštevati za merjenje CMH. Zato je za zagotavljanje zanesljivosti podatkov CMH, zlasti s preprečevanjem prevelikega zanašanja na zunanje poročanje ter osredotočanjem na notranje računovodske evidence in podatke investicijskega podjetja, ki se uporabljajo za notranjo uskladitev, dovolj, da se podrobneje opredelijo preostali operativni vidiki metode za merjenje CMH.
                  
               
                     (7)
                  
                  
                     Metode za merjenje zneskov, ki jih je treba vključiti v COH kot prejem in prenos naročil ter izvrševanje naročil, bi morale vključevati posebna pravila za primer, ko tržne cene niso takoj na voljo, ker niso vključene v naročila. Treba je izraziti razlike med primerom, ko se naročila izvršijo, ter primerom, ko se prejmejo in prenesejo, saj se lahko cene in časovni razpored, po katerem bi bilo treba evidentirati naročila za merjenje COH, v obeh primerih razlikujejo. Poleg tega se je zlasti v primeru prejema in prenosa naročil za ta namen bolje sklicevati na prenesena naročila kot na prejeta, saj slednja morda ne bodo prenesena.
                  
               
                     (8)
                  
                  
                     Ker se investicijska storitev „sprejemanja in posredovanja naročil v zvezi z enim ali več finančnimi instrumenti“ iz točke 1 oddelka A Priloge I k Direktivi 2014/65/EU razlikuje od investicijskih poslov „upravljanja večstranskih sistemov trgovanja (MTF)“ ali „upravljanja organiziranih sistemov trgovanja (OTF)“ iz točk 8 in 9 navedene priloge, je treba pojasniti, da se nakupni in prodajni interesi, združeni v MTF in OTF, ki jih upravlja investicijsko podjetje, ne vključijo v izračun K-COH za denarne posle in K-COH za izvedene finančne instrumente.
                  
               
                     (9)
                  
                  
                     Ker kapitalske zahteve za investicijska podjetja v skladu z Uredbo (EU) 2019/2033 temeljijo na faktorjih K, ki zajemajo vse storitve in posle iz Priloge I k Direktivi 2014/65/EU, je treba določiti pravila za prilagoditev navedenih metod v primerih, ko bi sicer lahko prišlo do dvojnega štetja. To velja zlasti za nekatere pomožne storitve, ki se lahko opravljajo le v povezavi s storitvami in posli iz oddelka A Priloge I k navedeni direktivi. Naročila v zvezi s pomožnimi storitvami iz točke 3 oddelka B Priloge I k Direktivi 2014/65/EU (svetovanje podjetjem glede kapitalske strukture, industrijske strategije in sorodnih zadev ter svetovanje in storitve v zvezi z združevanji in nakupi podjetij), ki se nanašajo na svetovanje o poslih med vlagatelji v primeru poslov s podjetniškim financiranjem ali poslov z zasebnim kapitalom, zato ne bi smela biti vključena v merjenje AUM ali COH, saj so v teh faktorjih K že upoštevana.
                  
               
                     (10)
                  
                  
                     Uredba (EU) 2019/2033 v razpredelnici 1 člena 15 določa dva različna koeficienta za merjenje COH, in sicer enega za denarne posle in ločenega za izvedene finančne instrumente. Zagotoviti bi bilo treba dodatna pojasnila o načinu razporejanja poslov med obema razredoma instrumentov in metodi vrednotenja, ki se uporabi v posameznem primeru. Zlasti bi bilo treba izvedene finančne instrumente vključiti v merjenje faktorjev K po hipotetični vrednosti in denarne posle po tržni vrednosti, ker so koeficienti faktorjev K umerjeni na tej podlagi.
                  
               
                     (11)
                  
                  
                     Treba je določiti izračun hipotetičnega zneska izvedenega finančnega instrumenta, ker Uredba (EU) 2019/2033 ne vsebuje pravil za njegov izračun. Glede na to, da člen 29(3) Uredbe (EU) 2019/2033 določa pravila o tem, kako izračunati hipotetični znesek izvedenih finančnih instrumentov za namene izračuna TCD, ter da se zagotovi doslednost pri merjenju TCD in DTF, bi se morala navedena pravila za merjenje hipotetičnega zneska izvedenega finančnega instrumenta uporabljati tudi za merjenje DTF.
                  
               
                     (12)
                  
                  
                     Ta uredba temelji na osnutku regulativnih tehničnih standardov, ki ga je Komisiji predložil Evropski bančni organ (EBA).
                  
               
                     (13)
                  
                  
                     EBA je opravil odprta javna posvetovanja o osnutku regulativnih tehničnih standardov, na katerem temelji ta uredba, analiziral potencialne povezane stroške in koristi ter prosil za nasvet interesno skupino za bančništvo, ustanovljeno v skladu s členom 37 Uredbe (EU) št. 1093/2010 Evropskega parlamenta in Sveta (4). EBA se je pred predložitvijo osnutka tehničnih standardov, na katerem temelji ta uredba, posvetoval tudi z Evropskim organom za vrednostne papirje in trge –
                  
               SPREJELA NASLEDNJO UREDBO:
         ODDELEK 1
         
            METODE ZA MERJENJE FAKTORJEV K TVEGANJA ZA STRANKO
         
         
            Člen 1
            Metode za merjenje faktorjev K tveganja za stranko v primeru investicijskih storitev in poslov, ki se izvajajo prek vezanih zastopnikov
            Investicijsko podjetje za namene merjenja faktorjev K tveganja za stranko (RtC) v skladu s členom 16 Uredbe (EU) 2019/2033 v vsakega od AUM, CMH, ASA in COH iz členov 17, 18, 19 oziroma 20 navedene uredbe vključi vse zneske, ki se nanašajo na investicijske storitve in posle investicijskega podjetja, ki jih izvajajo vsi vezani zastopniki, registrirani za delovanje v njegovem imenu.
         
         
            Člen 2
            Metode za merjenje AUM v primeru nediskrecijskih stalnih svetovalnih ureditev
            
               1.   Investicijsko podjetje za namen merjenja faktorjev K RtC v skladu s členom 16 Uredbe (EU) 2019/2033 v svoj AUM iz člena 17 navedene uredbe ne vključi zneskov sredstev, ki se nanašajo na pomožne storitve iz točke 3 oddelka B Priloge I k Direktivi 2014/65/EU.
            
            
               2.   Če investicijsko podjetje drugemu subjektu finančnega sektorja, ki izvaja diskrecijsko upravljanje portfelja, zagotavlja nediskrecijske stalne svetovalne ureditve, v svoj AUM iz člena 17 Uredbe (EU) 2019/2033 vključi vse zneske sredstev, ki se nanašajo na navedene nediskrecijske svetovalne ureditve.
            
         
         
            Člen 3
            Metode za merjenje AUM v primeru diskrecijskega upravljanja portfeljev
            Za namene člena 17 Uredbe (EU) 2019/2033 se merjenje skupnega mesečnega AUM opravi v skladu z vsem naslednjim:
            
                        (a)
                     
                     
                        izračun vključuje vrednost finančnih instrumentov, izračunano po pošteni vrednosti v skladu z veljavnimi računovodskimi standardi;
                     
                  
                        (b)
                     
                     
                        finančni instrumenti z negativno pošteno vrednostjo se vključijo v absolutno vrednost;
                     
                  
                        (c)
                     
                     
                        izračun vključuje denarna sredstva, razen vseh zneskov, zajetih v CMH v skladu s členom 4 te uredbe.
                     
                  
         
            Člen 4
            Metode za merjenje CMH
            Za namene člena 18 Uredbe (EU) 2019/2033 merjenje CMH temelji na naslednjem:
            
                        (a)
                     
                     
                        bilancah, ki jih investicijsko podjetje uporablja za svoje notranje uskladitve;
                     
                  
                        (b)
                     
                     
                        vrednostih, vsebovanih v računovodskih evidencah investicijskega podjetja.
                     
                  
         
            Člen 5
            Metode za merjenje ASA
            Za namene člena 19 Uredbe (EU) 2019/2033 merjenje skupne dnevne ASA vključuje vrednost vseh zaščitenih in upravljanih finančnih instrumentov strank, izračunano po pošteni vrednosti v skladu z veljavnimi računovodskimi standardi. Izključuje CMH iz člena 4 te uredbe.
         
         
            Člen 6
            Metode za merjenje izvrševanja naročil v COH
            
               1.   Za namene izračuna K-COH v skladu s členom 20 Uredbe (EU) 2019/2033 investicijsko podjetje v izračun COH vključi tako naročilo stranke v trenutku, ko ima potrdilo, da je bilo naročilo izvršeno in je cena znana.
            
            
               2.   Če investicijsko podjetje v imenu stranke izvrši naročilo, ki ga prejme od drugega investicijskega podjetja, investicijsko podjetje, ki izvrši naročilo, pri izračunu COH vključi to naročilo v skupna naročila, izmerjena za namene izvrševanja naročil strank, in ga izključi iz skupnih naročil, izmerjenih za namene prejema in prenosa naročil.
            
         
         
            Člen 7
            Metode za merjenje prejema in prenosa naročil v COH
            
               1.   Za namene izračuna K-COH v skladu s členom 20 Uredbe (EU) 2019/2033 se, kadar investicijsko podjetje prejme in prenese naročilo stranke, to naročilo vključi v trenutku, ko investicijsko podjetje posreduje naročilo drugemu investicijskemu podjetju ali borznemu posredniku, ki izvršuje naročila.
            
            
               2.   Investicijsko podjetje ne vključi prejetih in prenesenih naročil v merjenje COH, kadar vzpostavlja kontakt med dvema ali več vlagatelji z namenom, da bi ti vlagatelji sklenili posel, na primer v primeru poslov s podjetniškim financiranjem ali poslov z zasebnim kapitalom.
            
            
               3.   Kadar investicijsko podjetje v merjenje COH vključi prejeta in prenesena naročila, uporabi ceno iz naročil. Če naročila ne vsebujejo nobene cene, tudi če so to naročila z omejitvijo, investicijsko podjetje uporabi tržno ceno finančnega instrumenta na dan prenosa.
            
            
               4.   Nakupni in prodajni interesi, ki jih investicijsko podjetje združi za namene upravljanja večstranskega ali organiziranega sistema trgovanja, kot je določeno v točkah 22 in 23 člena 4(1) Direktive 2014/65/EU, se ne vključijo v merjenje COH.
            
         
         
            Člen 8
            Metode za merjenje denarnih poslov za namene COH
            
               1.   Za namene merjenja COH v skladu s členom 20 Uredbe (EU) 2019/2033 investicijsko podjetje vključi kot denarne posle vse posle, pri katerih nasprotna stranka trguje s čimer koli od naslednjega:
               
                           (a)
                        
                        
                           prenosljivimi vrednostnimi papirji;
                        
                     
                           (b)
                        
                        
                           instrumenti denarnega trga;
                        
                     
                           (c)
                        
                        
                           enotami v kolektivnih naložbenih podjemih;
                        
                     
                           (d)
                        
                        
                           opcijami, s katerimi se trguje na borzi.
                        
                     
            
               2.   Investicijsko podjetje za namene merjenja COH opcije, s katero se trguje na borzi, uporabi opcijsko premijo, ki se uporablja za izvršitev te opcije.
            
         
         
            Člen 9
            Metode za merjenje izvedenih finančnih instrumentov za namen COH
            Za namene merjenja COH v skladu s členom 20 Uredbe (EU) 2019/2033 v zvezi z izvedenimi finančnimi instrumenti se hipotetični znesek pogodbe o izvedenih finančnih instrumentih določi v skladu s členom 29(3) navedene uredbe.
         
         ODDELEK 2
         
            METODE ZA MERJENJE FAKTORJEV K TVEGANJA ZA PODJETJE
         
         
            Člen 10
            Metode za merjenje denarnih poslov za namene DTF
            
               1.   Za namene merjenja DTF v skladu s členom 33 Uredbe (EU) 2019/2033 v zvezi z denarnimi posli investicijsko podjetje vključi kot denarne posle vse posle, pri katerih nasprotna stranka trguje s čimer koli od naslednjega:
               
                           (a)
                        
                        
                           prenosljivimi vrednostnimi papirji;
                        
                     
                           (b)
                        
                        
                           instrumenti denarnega trga;
                        
                     
                           (c)
                        
                        
                           enotami v kolektivnih naložbenih podjemih;
                        
                     
                           (d)
                        
                        
                           opcijami, s katerimi se trguje na borzi.
                        
                     
            
               2.   Investicijsko podjetje za namene merjenja DTF opcije, s katero se trguje na borzi, uporabi opcijsko premijo, ki se uporablja za izvršitev te opcije.
            
         
         
            Člen 11
            Metode za merjenje izvedenih finančnih instrumentov za namene DTF
            Za namene merjenja DTF v skladu s členom 33 Uredbe (EU) 2019/2033 v zvezi z izvedenimi finančnimi instrumenti se hipotetični znesek pogodbe o izvedenih finančnih instrumentih določi v skladu s členom 29(3) navedene uredbe.
         
         
            Člen 12
            Začetek veljavnosti
            Ta uredba začne veljati dvajseti dan po objavi v Uradnem listu Evropske unije.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 22. septembra 2021
            
               
                  Za Komisijo
               
               
                  predsednica
               
               Ursula VON DER LEYEN
            
         
         
            (1)  UL L 314, 5.12.2019, str. 1.
         
            (2)  Uredba (EU) št. 575/2013 Evropskega parlamenta in Sveta z dne 26. junija 2013 o bonitetnih zahtevah za kreditne institucije in investicijska podjetja ter o spremembi Uredbe (EU) št. 648/2012 (UL L 176, 27.6.2013, str. 1).
         
            (3)  Direktiva 2014/65/EU Evropskega parlamenta in Sveta z dne 15. maja 2014 o trgih finančnih instrumentov ter spremembi Direktive 2002/92/ES in Direktive 2011/61/EU (UL L 173, 12.6.2014, str. 349).
         
            (4)  Uredba (EU) št. 1093/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski bančni organ) in o spremembi Sklepa št. 716/2009/ES ter razveljavitvi Sklepa Komisije 2009/78/ES (UL L 331, 15.12.2010, str. 12).